กลต.สำรวจพบคนยังขาดความรู้ลงทุน
ก.ล.ต. เปิดผลสำรวจพบประชาชนยังขาดความรู้ความเข้าใจผลิตภัณฑ์ทางการเงิน&nbsp;&nbsp;รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยผลสำรวจความรู้ความเข้าใจในการลงทุนของประชาชนปี 2553 พบว่า กลุ่มตัวอย่างทั่วประเทศส่วนใหญ่มองหาทางเลือกในการลงทุนที่จะให้ผลตอบแทนมากกว่าฝากเงินธนาคาร แต่ยังไม่มีความเชื่อมั่น เนื่องจากขาดความรู้ความเข้าใจในผลิตภัณฑ์ทางการเงิน และกังวลภาวะเศรษฐกิจของประเทศ และพบอีกว่าผู้ที่ลงทุนในปัจจุบันบางส่วนยังมีความเข้าใจเกี่ยวกับผลิตภัณฑ์ทางการเงินไม่ถูกต้อง
2 ธ.ค. 2553

ก.ล.ต. เปิดผลสำรวจพบประชาชนยังขาดความรู้ความเข้าใจผลิตภัณฑ์ทางการเงิน  รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยผลสำรวจความรู้ความเข้าใจในการลงทุนของประชาชนปี 2553 พบว่า กลุ่มตัวอย่างทั่วประเทศส่วนใหญ่มองหาทางเลือกในการลงทุนที่จะให้ผลตอบแทนมากกว่าฝากเงินธนาคาร แต่ยังไม่มีความเชื่อมั่น เนื่องจากขาดความรู้ความเข้าใจในผลิตภัณฑ์ทางการเงิน และกังวลภาวะเศรษฐกิจของประเทศ และพบอีกว่าผู้ที่ลงทุนในปัจจุบันบางส่วนยังมีความเข้าใจเกี่ยวกับผลิตภัณฑ์ทางการเงินไม่ถูกต้อง
ทั้งนี้ กลุ่มตัวอย่างที่สอบถามมีจำนวน 966 คน มีทั้งผู้ลงทุนปัจจุบัน,ผู้ที่คาดว่าจะลงทุนในอีก 12 เดือนข้างหน้าและผู้ที่เคยลงทุน โดย 60% ของกลุ่มตัวอย่างผู้ลงทุนในปัจจุบันพบว่า มีความรู้เกี่ยวกับผลิตภัณฑ์ทางการเงิน ที่ตนเองลงทุนเพียงระดับหนึ่ง แต่ก็รู้จักสิทธิของผู้ลงทุนรวมทั้งสามารถดูแลตนเองได้
สำหรับคำถามที่ทดสอบความเข้าใจเกี่ยวกับผลิตภัณฑ์ทางการเงินพบว่า กลุ่มตัวอย่างของผู้ลงทุนปัจจุบันยังมีความเข้าใจคลาดเคลื่อนเกี่ยวกับลักษณะและความเสี่ยง เช่น 38% เข้าใจว่าสัญญาซื้อขายล่วงหน้ามีความเสี่ยงต่ำถึงปานกลาง และที่น่าสนใจคือ ประมาณครึ่งหนึ่งของกลุ่มตัวอย่างผู้ลงทุนในปัจจุบันไม่สนใจอ่านเอกสารประกอบการลงทุน และ 61% ไม่ใช้สิทธิเข้าร่วมประชุมผู้ถือหุ้นสามัญประจำปีของบริษัทที่ตนเป็นผู้ถือหุ้นอยู่ รวมทั้งมีเพียง 4% ของผู้ไม่เข้าร่วมประชุม ที่ใช้การมอบฉันทะให้ผู้อื่นไปเข้าร่วมประชุมผู้ถือหุ้นแทน 
สำหรับกลุ่มตัวอย่างผู้ที่คาดว่าจะลงทุนเร็ว ๆ นี้ พบว่า มีความสนใจที่จะลงทุนในกองทุนรวมถึง 60%  และอีก 33% สนใจลงทุนในหุ้น แต่กว่า 60% ตอบว่ายังขาดความรู้ความเข้าใจเกี่ยวกับผลิตภัณฑ์ทางการเงิน  โดยจะศึกษาข้อมูลเพื่อทำความเข้าใจก่อนลงทุน และ 86% ของกลุ่มนี้จะตัดสินใจลงทุนด้วยตนเอง แต่ยังคงต้องการข้อมูลและคำแนะนำจากผู้เชี่ยวชาญการลงทุนและผู้ติดต่อกับผู้ลงทุน โดยทั้งผู้ลงทุนในปัจจุบันและผู้ที่คาดว่าจะลงทุนเร็ว ๆ นี้ ส่วนใหญ่พึ่งพาข้อมูลจากผู้ติดต่อกับผู้ลงทุนและพนักงานธนาคาร ในการตัดสินใจลงทุน 
การสำรวจดังกล่าวจัดทำขึ้นเพื่อให้ทราบถึงความรู้ความเข้าใจของประชาชนและผู้ลงทุนเกี่ยวกับการลงทุนในตลาดทุนว่าอยู่ในระดับที่สามารถปกป้องประโยชน์ของตนเองได้มากน้อยเพียงใด โดย ก.ล.ต. จะนำผลที่ได้มาใช้เป็นแนวทางการกำหนดกลยุทธ์การดำเนินงานด้านการให้ความรู้แก่ประชาชนและผู้ลงทุนต่อไป 
นายธีระชัย ภูวนาถนรานุบาล เลขาธิการ ก.ล.ต. กล่าวว่า แผนกลยุทธ์ของก.ล.ต.ในปี 2554 ให้น้ำหนักกับภารกิจการให้ความรู้เรื่องการลงทุนในตลาดทุนแก่ประชาชนและผู้ลงทุนเพื่อให้มีความเข้าใจที่ถูกต้อง สามารถลงทุนได้อย่างมั่นใจ เหมาะกับเป้าหมายการลงทุนและความเสี่ยงที่ตนเองรับได้ รวมทั้งสามารถใช้สิทธิต่าง ๆ ในการปกป้องประโยชน์ของตน 
พร้อมกันนี้ ก.ล.ต. ได้ประสานกับหน่วยงานอื่น เช่น สำนักงานพัฒนาการเศรษฐกิจและสังคมแห่งชาติ สำนักงานเศรษฐกิจการคลัง ตลาดหลักทรัพย์แห่งประเทศไทย ธนาคารแห่งประเทศไทย และสมาคมต่าง ๆ ในตลาดทุน เพื่อผลักดันให้เกิดความร่วมมือในการให้ความรู้เรื่องการออมและการลงทุนอย่างเป็นระบบและครอบคลุมประชาชนในวงกว้าง  เพื่อช่วยแก้ปัญหาเศรษฐกิจ สังคม และความเหลื่อมล้ำของรายได้ประชากรในประเทศ   
นอกจากนี้ ก.ล.ต.จะเน้นให้ผู้ที่เกี่ยวข้อง เช่น บริษัทที่ออกและเสนอขายหลักทรัพย์ ที่ปรึกษาทางการเงิน เป็นต้น เปิดเผยข้อมูลอย่างครบถ้วนและเพียงพอต่อผู้ลงทุน ในขณะเดียวกันผู้ที่ติดต่อกับผู้ลงทุนไม่ว่าจะเป็นพนักงานของบริษัทหลักทรัพย์บริษัทหลักทรัพย์จัดการกองทุน และธนาคารพาณิชย์ก็จะต้องทำความรู้จักกับลูกค้า (ทำ KYC และ suitability test) เพื่อที่จะให้คำแนะนำในการลงทุนแก่ลูกค้าได้อย่างเหมาะสม  ซึ่งผู้ลงทุนควรให้ความร่วมมือให้ข้อมูลแก่บริษัท เนื่องจากเป็นประโยชน์ต่อการลงทุนของตนเอง